蒲塘道中寄懷歸宗逈中法闡法仁三僧
作者：李彭
朝代：宋

paragraphs: 窗鷄唤晨炊，轂聲轉水轍。
出遨得會稽，辨嚴未明發。
朔氣犯襟裾，露華襲毛髪。
仿像滹沱河，幽事期可悦。
旅雁起寒塘，疏林耿明月。
挽彼歲寒姿，然萁共明滅。
豈惟甦奚奴，政可烘履襪。
黎明詣蕭寺，餉糜隨盥櫛。
風廊謔談僧，蒲團尋老衲。
堂堂大圜照，此渠親記莂。
緬懷湯惠休，妙理頗詣絕。
超然宴法窟，胸次包禹穴。
闡師遠遊孫，卓卓霜下傑。
真成一角麟，笑我緣盎鼈。
寂子延陵秀，暉映敵冰雪。
渥洼真龍媒，作駒已汗血。
刮膜藉金篦，嘉言霏玉屑。
德星毎難聚，顧兔復易缺。
紫霄上巑岏，石鏡懸瑩澈。
幽期不嫌頻，難遣芳歲歇。